Зи IэщIагъэм хуэIэижь Сэралъп Тимур
Дэтхэнэ зы цIыхум дежкIи нэхъыщхьэр узыншагъэрщ. Абы уигъэгулэзмэ, зыри уиIэкъым, уи пащхьэ дыщэ самэ илъми, уеплъыфынукъым. АтIэ фIыгъуэу хуэмыфащэ щыIэ уи узыр пщхьэщызых, узыншагъэр зэфIэзыгъэувэж, уи нэр зыгъэплъэж дохутырым?! Апхуэдэм къилэжь фIыщIэмрэ пщIэмрэ гъунапкъэншэщ.
Нобэ къалэмыр къэсщтащ, «Адыгэ псалъэ» газетыр къэзгъэсэбэпкIэрэ, Мер Хьэчим и унагъуэм, и шыпхъухэм, и благъэхэм къабгъэдэкI псалъэ гуапэхэр дызыгъэпIетей Iуэхур тщхьэщызыха, гъащIэм ди гур, ди псэр зэIухауэ дыхэзыгъэплъэжа, Май район сымаджэщым и хирургие къудамэм и унафэщI, дохутыр Iэзэ Сэралъп Тимур Хъанбий и къуэм хужысIэн пап-щIэ.
ИпэжыпIэкIэ Тимур дэтлъэгъуащ и IэщIагъэм зэрыхуэIэзэр, цIыхугъэшхуэ зэрыхэлъыр. Инуи тхужымыIэу, цIыкIууи тхуэмыIуатэу ди дэлъху закъуэ Хьэчим псэхугъуэ къримыту къеныкъуэкъурт аденомэ узыфэ угъурсызыр. Дэри абы дригумэщIырт. Операцэм езыри дэри дытегушхуэртэкъым. ХущхъуэкIэ дыпэлъэщмэ, нэхъ тфIэкъабылт. АрщхьэкIэ, абыи зыри къикIакъым. Iэмал зимыIэ операцэ къытпэщылъу УЗИ-м къыщигъэлъагъуэм, кIыхьлIыхь имыщIу си дэлъхур Сэралъпым деж кIуащ, «къысхуэпщI си унафэщ», жери. Ар абы и гум къыдыхьат, илъэсищ и пэкIэ къеIэзати. «Сэ а дохутырыр сэбэп къызэрысхуэхъунур си фIэщ мэхъу, дзыхь хузощI, къабыл сощIри, си Iуэхури Тхьэм жиIэмэ, тэмэму зэфIэкIынщ», — жиIащ сымаджэщым щыкIуэм. Щымыуауи къыщIэкIащ. Зэ щIыгъуэкIэ и операцэри зэфIэкIри, дызыщыщтэ псори къызэринэкIащ. Сэралъпым и Iэпэ угъурлыхэр махуэ тхуэхъуащ икIи зыми пэдмыщI ди дэлъху закъуэм и узыншагъэр зэфIэувэжауэ и унагъуэм къахыхьэжащ. Дэ дызэригъэгуфIэжам и фIыгъуэ куэд къекIыу, узыншэу, гукъеуэншэу, бэIутIэIуншэу Тимур псэуну Тхьэм жиIэ!
Зи гугъу тщIы щIалэр дохутыр Iэзэм и закъуэкъым, ар икIи унафэщI гъуэзэджэщ. УмыгъэщIэгъуэн плъэкIынукъым ар зи пашэ гупым я зэхэтыкIэ дахэр — зэгъэкъуауэ, зэрыжаIэщи, зым Iэпыхур адрейм къищтэжу, зэгурыIуэрэ зэдэIуэжу зэдолажьэ. Дэтхэнэ зы лэжьакIуэри и къалэным гурэ псэкIэ бгъэдэтщ, я хэщIапIэр къабзэщ, нэхущ. Апхуэдэ зэхэтыкIэ, IуэхузехьэкIэ дахэр, дауи, зи фIыщIэр унафэ-щIырщ. Гупыр абы къыхуэарэзыщ, пщIэ къыхуащI, фIэлIыкI иIэщ. «Хьэл-щэн дахэ, нэмыс, хабзэ зыхэлъ цIыху щыпкъэщ ди унафэщIыр», — жаIэ и лэ- жьэгъухэм.Сэралъп Тимур Шэрэдж Ищхъэрэ къуажэм щыщщ. И ныбжькIэ щIалэми, зэрыжытIащи, зи IэщIагъэм хуэIэижь дохутыр нэсщ. И адэр пасэу дунейм ехыжри, бынхэр я анэ Рае зэщIипIащ, гъэсэныгъэ екIу яхилъхьащ, иригъэджащ. Ноби анэр яхуэпсэущи, куэдрэ Тхьэм ящхьэщигъэт.
Тимур ерыщу, гугъу ехьми, ипэкIэ зэрыкIуэтэным хуэпабгъэу еджа щIалэщ. Ар ящыщкъым щIэныгъэрэ дипломрэ мылъкукIэ зэзыгъэгъуэтахэм, аращ ар IэщIагъэлI нэс щIэхъуари. Абдеж къыщыувыIакъым Сэралъпыр, абы къиухащ КъБКъУ-м нэмыцэбзэмкIэ и къудамэри. Езым зэрыжиIэщи, щIэныгъэ лей щыIэкъым, нэхъыбэ пщIэху нэхъыфIщ. Ар мызэ-мытIэу Москва лэжьакIуэ ирагъэблэгъащ, ауэ зэкIэ и лъахэм исыжмэ, цIыхухэм и сэбэп екIмэ нэхъ къещтэ. И къуа- жэгъухэр апхуэдэ адыгэ щIалэ нэсым дрогушхуэ, и IуэхущIафэ дахэм дыщогуфIыкI. И унагъуэкIи дахэу, щIэблэ узыншэ къыщIэхъуэу мэпсэу Тимури, нэхъри Тхьэм иригъэфIакIуэ.
Си псалъэм и кIэухыу Сэралъп Тимури и унагъуэми мыпхуэдэ хъуэхъукIэ захудогъазэ:
Фи унагъуэр зэгурыIуэу,
Зым Iэпыхур зым къищтэжу,
Гукъыдэжыр къывдэушу,
Узыншагъэр, лъагъуныгъэр,
Берычэтыр фи унэм илъу,
Фи лъэр жану, фи фэр дахэу,
Гуныкъуэгъуэм фыпэIэщIэу,
Фи жьэгу пащхьэр хьэщIэфI
кIуапIэу,
Нэмысым, хабзэм я зекIуапIэу,
КъакIуэр фIыкIэ къыфхуеблагъэу,
Благъэр, Iыхьлыр фхуэузыншэу,
Фипхъухэр яшэу, фи къуэхэм
къашэу,
Фи гуфIэгъуэм кIэ имыIэу,
ФиIэр IэфIу зэдэфшхыжу,
Зауэ-банэ фымылъагъуу,
ФIылъагъупIэу фыкъалъытэу,
ЦIыху гулъытэм фыщымыщIэу,
НасыпыфIэу илъэс куэдкIэ Тхьэм
фигъэпсэу!
ШэджыхьэщIэ Ленэ.
Нарткъалэ.
